鄭倅是歲七月同游和余韵復和酬之
作者：孫應時
朝代：宋

paragraphs: 高人遺世紛，山水好常酷。
監州當暑來，風露勞櫛沐。
千里生清凉，萬象入睞矚。
公餘事幽討，駕言訪空谷。
豈知叢爾縣，有此壯哉瀑。
飛蓋繚崇阿，響屐穿翠麓。
林聲疑雨鳴，石怪若釜覆。
輝輝倚天劍，凜凜寒水玉。
畫圖見所稀，瑶琴寫難足。
餘霏濕巾袂，瑩色照眉目。
平生此會心，一笑欲捧腹。
酒間出新篇，明珠粲盈掬。
留作巖壑光，長令鬼神伏。
東山懷太傅，濂溪想茂叔。
逸興渺乾坤，真賞謝絲竹。
何由頻執鞭，雲峰恣遊宿。